Document ID: 32007D0856

SKLEP SVETA
z dne 8. novembra 2007
o pristopu Bolgarije in Romunije h Konvenciji o uporabi prava v pogodbenih obligacijskih razmerjih, ki je bila dana v podpis v Rimu dne 19. junija 1980
(2007/856/ES)
SVET EVROPSKE UNIJE JE -
ob upoštevanju Akta o pristopu iz leta 2005, zlasti člena 3(4) Akta,
ob upoštevanju priporočila Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Konvencija o uporabi prava v pogodbenih obligacijskih razmerjih (v nadaljnjem besedilu „Konvencija iz leta 1980“) je bila dana v podpis v Rimu 19. junija 1980 in je začela veljati 1. aprila 1991.
(2)
Konvencija iz leta 1980 je bila dopolnjena s Prvim in Drugim protokolom z dne 19. decembra 1988 o njeni razlagi s strani Sodišča Evropskih skupnosti (2) (v nadaljnjem besedilu „Prvi in Drugi protokol iz leta 1988“).
(3)
Helenska Republika je pristopila h Konvenciji iz leta 1980 s Konvencijo z dne 10. aprila 1984 (3) (v nadaljnjem besedilu „Konvencija iz leta 1984“), ki je začela veljati 1. aprila 1991.
(4)
Kraljevina Španija in Portugalska republika sta pristopili h Konvenciji iz leta 1980 s Konvencijo z dne 18. maja 1992 (4) (v nadaljnjem besedilu „Konvencija iz leta 1992“), ki je začela veljati 1. septembra 1993.
(5)
Republika Avstrija, Republika Finska in Kraljevina Švedska so pristopile h Konvenciji iz leta 1980 s Konvencijo z dne 29. novembra 1996 (5) (v nadaljnjem besedilu „Konvencija iz leta 1996“), ki je začela veljati 1. oktobra 1998.
(6)
Po pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji je bila 14. aprila 2005 podpisana Konvencija o pristopu desetih novih držav članic h Konvenciji iz leta 1980, kakor tudi k Prvemu in Drugemu protokolu iz leta 1988 (6) (v nadaljnjem besedilu „Konvencija iz leta 2005“). Ta še ni začela veljati za vse države članice.
(7)
Člen 3(3) Akta o pristopu iz leta 2005 določa, da Bolgarija in Romunija pristopita h konvencijam in protokolom, naštetim v Prilogi I k Aktu o pristopu, kakor je bil spremenjen s Sklepom Sveta 2007/857/ES (7). Te konvencije in protokoli med drugim zajemajo Konvencijo iz leta 1980 in Prvi in Drugi protokol iz leta 1988 skupaj s konvencijami iz let 1984, 1992, 1996 in 2005. Za Bolgarijo in Romunijo te konvencije in protokoli začnejo veljati na dan, ki ga določi Svet.
(8)
V skladu s členom 3(4) Akta o pristopu iz leta 2005 sprejme Svet vse prilagoditve navedenih konvencij in protokolov, ki so potrebne zaradi pristopa -
SKLENIL:
Člen 1
Točka (a) člena 2 Prvega protokola iz leta 1988 o razlagi Konvencije iz leta 1980 s strani Sodišča Evropskih skupnosti se spremeni:
(a)
med drugo in tretjo alineo se vstavi naslednja alinea:
„-
v Bolgariji:
Върховен касационен съд in Върховен административен съд,“;
(b)
med dvajseto in enaindvajseto alineo se vstavi naslednja alinea:
„-
v Romuniji:
Înalta Curte de Casație și Justiție,“.
Člen 2
1. Konvencija iz leta 1980 ter Prvi in Drugi protokol iz leta 1988 skupaj s konvencijami iz let 1984, 1992 in 1996, kakor so spremenjene s tem sklepom, začnejo veljati med Bolgarijo, Romunijo in drugimi državami članicami 15. januarja 2008.
2. Konvencija iz leta 2005 začne veljati dne 15. januarja 2008 med Bolgarijo, Romunijo in državami članicami, za katere je navedena konvencija začela veljati pred tem datumom.
3. Konvencija iz leta 2005 začne veljati med Bolgarijo, Romunijo in državami članicami, za katere ta konvencija še ni začela veljati, na datum, določen v členu 5(2) navedene konvencije.
Člen 3
Besedila Konvencije iz leta 1980 ter Prvega in Drugega protokola iz leta 1988 skupaj s konvencijami iz let 1984, 1992, 1996 in 2005, sestavljena v bolgarskem in romunskem jeziku ter priložena temu sklepu, so verodostojna pod enakimi pogoji kot druge jezikovne različice teh konvencij ter protokolov.
En izvirnik teh besedil v bolgarskem in romunskem jeziku se deponira v arhivu generalnega sekretariata Sveta Evropske unije skupaj z drugimi verodostojnimi jezikovnimi različicami.
Generalni sekretar pošlje vladam Republike Bolgarije in Romunije overjeno kopijo konvencij in protokolov iz prvega pododstavka, sestavljeno v španskem, češkem, danskem, nemškem, estonskem, grškem, angleškem, francoskem, irskem, italijanskem, latvijskem, litovskem, madžarskem, malteškem, nizozemskem, poljskem, portugalskem, slovaškem, slovenskem, finskem in švedskem jeziku.
Člen 4
Ta sklep začne učinkovati dan po objavi v Uradnem listu Evropske unije.
V Bruslju, 8. novembra 2007

Labels: 11
15
18